Source: https://lekom.sk/stranka/16082018-informacie-v-mediach
Timestamp: 2019-08-18 09:57:53+00:00
Document Index: 4200403

Matched Legal Cases: ['súd ', 'súd ', 'súd ', 'súd ', 'Súd ', 'súd ']

16.08.2018 - INFORMÁCIE V MÉDIÁCH
Ministerstvo spravodlivosti doteraz nepredložilo vláde zákon o výkone detencie
Stručne z domova - Prevádzkovanie ambulantnej pohotovosti
Vízia novej nemocnice napreduje
V trebišovskej nemocnici pomáhajú rómskym mamičkám asistentky zdravia
Kočner sa pokúsil zruinovať liekovú distribúciu Unipharma, nateraz neuspel
(15.08.2018; Rozhlasová stanica Slovensko; Rádiožurnál Slovenského rozhlasu; 12.00; por. 3/19; Erik Potocký / Oto Görner)
Oto Görner, moderátor:
"Ministerstvo spravodlivosti doteraz nepredložilo vláde zákon o výkone detencie, teda aj o fungovaní detenčného ústavu, väzenia pre nebezpečných, psychicky chorých páchateľov. Malo tak urobiť do konca júla. No pripravenú má len prvotnú verziu zákona."
Erik Potocký, redaktor:
"Keď vláda 29. marca 2017 schválila zámer výstavby detenčného ústavu pri Psychiatrickej liečebni v Hronovciach, zároveň zaviazala ministerstvo spravodlivosti pripraviť zákon, ktorý upraví fungovanie takéhoto ústavu. Teda napríklad určí, ktorí páchatelia do detenčného ústavu patria, či presne vymedzí povinnosti zdravotníkov a príslušníkov Zboru väzenskej a justičnej stráže. Na rokovanie vlády mal rezort spravodlivosti takýto zákon predložiť do konca júla tohto roka. To sa však nestalo. Vysvetľuje hovorkyňa ministerstva spravodlivosti Zuzana Drobová."
Zuzana Drobová, hovorkyňa ministerstva spravodlivosti:
"Ministerstvo spravodlivosti má aktuálne spracovanú prvotnú verziu návrhu zákona. Tá však ešte bude predmetom diskusie s ministerstvom zdravotníctva a Zborom väzenskej a justičnej stráže."
Erik Potocký:
"Ako dlho diskusia potrvá, ministerstvo nespresnilo. Konečná verzia však ešte bude musieť prejsť medzirezortným pripomienkovaním, posúdením na tripartite a schvaľovaním vo vláde a v parlamente. Platný by mal byť najneskôr v roku 2021. Vtedy by už detenčný ústav podľa plánu vlády mal fungovať. Jeho výstavba sa už podľa ministerstva zdravotníctva pripravuje. Rezort finalizuje potrebné doklady na vydanie územného rozhodnutia. Hovorkyňa Zuzana Eliášová."
Zuzana Eliášová, hovorkyňa ministerstva zdravotníctva:
"Následne po vydaní územného rozhodnutia sa bude spracovávať dokumentácia potrebná pre stavebné povolenie a po zapracovaní pripomienok, ktoré vyplynú z územného rozhodnutia a stavebného povolenia, bude vypracovaná tendrová dokumentácia ako podklad k súťaži na dodávateľa stavebných prác."
"Samotná projektová dokumentácia detenčného ústavu je momentálne na štátnej expertíze. Stavba totiž musí spĺňať mimoriadne bezpečnostné kritériá. Po skončení tohto procesu bude vyhlásená medzinárodná verejná súťaž na výstavbu detenčného ústavu. Časť obstarávania však bude musieť byť podľa ministerstva zdravotníctva utajená, práve pre nevyhnutné bezpečnostné prvky. Stavba by mala stáť 15,5 milióna eur a zariadenie by malo mať kapacitu 72 miest. Erik Potocký, RTVS."
(15.08.2018; Rozhlasová stanica Slovensko; Rádiožurnál Slovenského rozhlasu; 18:00; por. 9/18; Jana Balková /)
Jana Balková, redaktorka:
"Ministerstvo zdravotníctva vyhodnocuje druhé kolo výberového konania na prevádzkovanie ambulantnej pohotovostnej služby. O koľko z nich prejavili organizátori záujem, zatiaľ nie je známe. Ambulantná pohotovosť slúži najmä pre prípady náhlej zmeny zdravotného stavu, ktorá bezprostredne neohrozuje život."
(15.08.2018; Televízna stanica STV 1; Správy RTVS; 19:00; por. 9/28; Iveta Gombošová / Ľubomír Bajaník)
Ľubomír Bajaník, moderátor:
"V Bratislave sa chystá výstavba dvoch veľkých nemocníc - jednej štátnej, druhej súkromnej. Kým finančná skupina Penta už má aj stavebné povolenie, štát sa so svojou novou univerzitnou nemocnicou veľmi neposúva. Len súťaž na búracie práce skeletu na Rázsochách trvá pol roka."
Iveta Gombošová, redaktorka:
"Koncom roku 2016 ukázala Penta projekt nemocnice novej generácie, ktorú chce postaviť v lokalite Bory v Bratislave. Po roku a pol má v rukách už aj stavebné povolenie."
Vladimír Dvorový, generálny riaditeľ Sveta zdravia a ProCare:
"V najbližších týždňoch začneme s výstavbou. Aktuálne začali prebiehať prípravné práce a veríme, že stihneme harmonogram a v roku 2021 otvoríme novú nemocnicu."
Iveta Gombošová:
"Štát chcel nemocnicu v Bratislave postaviť tiež na Rázsochách, rozhodnutie padlo pred tridsiatimi rokmi. No dnes hrubá stavba chátra, preto ju budú búrať a stavať nanovo. Od februára prebieha verejné obstarávanie na búracie práce, mnohé termíny sa nedodržali. Stále nie je známy ani zhotoviteľ stavby či projekt. Ministerstvo pritom spomína termín otvorenia nemocnice v roku 2022."
Zuzana Eliášová, hovorkyňa Ministerstva zdravotníctva SR:
"Musíme dodržiavať zákonom stanovené lehoty, napríklad pri verejnom obstarávaní, preto ten proces trvá o niečo dlhšie. Avšak chceme samozrejme uistiť verejnosť, že priorita postavenia novej univerzitnej špičkovej nemocnice je stále aktuálna."
"To, čo dokáže niekto urobiť za pár rokov, inému trvá desaťročia. Nie je to tak len pri nemocniciach, podobné to je pri ďalších štátnych projektoch, napríklad diaľniciach či elektronických službách štátu."
Dušan Zachar, analytik INEKO:
"Súkromník má lepšie motivácie dokončiť veci a je motivovaný dosahovať samozrejme zisk. Kdežto pri štátnom vlastníctve sú tie motivácie rôzne, často aj nie moc optimálne, nie moc efektívne, zákulisné motivácie umiestniť toho, potom politický vplyv, politické nominácie. Toto všetko má za následok, že štát je menej obratný, kdežto súkromník je dravejší."
"Z pohľadu pacientov nie je dôležité, či nemocnicu postaví štát alebo súkromník. Pacienti chcú dostať zdravotnú starostlivosť v čo najkratšom čase a v najvyššej kvalite."
(15.08.2018; www.teraz.sk; TERAZ.SK, , s. -; TASR Katarína Bačová)
Na snímke rómske asistentky osvety zdravia so svojími klientmi v nemocnici Svet Zdravia v Trebišove 15. augusta 2018. Foto: TASR/Roman Hanc
Podľa primára gynekologicko-pôrodníckeho oddelenia Ota Szilágyiho pomoc oceňujú najmä maloleté rodičky z rómskych osád.
,aktualizované
Trebišov 15. augusta (TASR) - V trebišovskej nemocnici pracujú od polovice apríla tohto roka dve rómske asistentky osvety zdravia, ktoré ovládajú rómsky jazyk. Na gynekologicko-pôrodníckom a pediatrickom oddelení pomáhajú rómskym mamičkám. Učia ich, ako sa starať o novorodenca, edukujú o hygiene, riešia problémové situácie a ak treba, prekladajú. Ich pôsobenie si pochvaľuje zdravotnícky personál aj pacientky. Projekt na pôde nemocnice realizuje štátna príspevková organizácia Ministerstva zdravotníctva SR Zdravé regióny. Podľa jej riaditeľky Tatiany Hruštič hlavným cieľom tejto aktivity je zvýšiť zdravotnú gramotnosť pacientov z marginalizovaných rómskych komunít, poskytnúť im psychosociálnu podporu, šíriť zdravotnú osvetu, ale aj preklenúť komunikačnú bariéru v nemocnici medzi rómskym pacientoma zdravotníkom. "Rómski asistenti rozumejú prostrediu, z ktorého pacient prichádza, a dokážu tak pomôcť obom stranám - rómskej mamičke aj lekárovi," vysvetľuje riaditeľka. Podľa primára gynekologicko-pôrodníckeho oddelenia Ota Szilágyiho pomoc oceňujú najmä maloleté rodičky z rómskych osád, ktoré často nemajú doklady totožnosti a nevedia, ako postupovať, napríklad pri vybavení rodného listu dieťaťa. Problémom býva aj dodržiavanie hygienických zásad, ktoré je jednou z podmienok, aby popôrodný priebeh prebehol bez komplikácií. "Edukácia, osveta a komunikácia predovšetkým v rómskom jazyku je pre členky tohto etnika dosť dôležitá. Zlepšila sa hygiena, hojivosť rán, ich starostlivosť o novorodencov a aj samy matky sa začali o seba viac starať. My sme spokojní a dúfame, že to bude pokračovať," uviedol primár pre novinárov. Projekt ako prínosný ocenil aj riaditeľ trebišovskej nemocnice Juraj Bazár. Asistentky si v krátkom čase podľa lekárov dokázali vybudovať u pacientok dôveru a rešpekt, prijímajú ich rady a odporúčania. Komunikujú aj s problémovými návštevami alebo sú kontaktnou osobou v komunite, ak matka po pôrode nejaví o dieťa v pôrodnici záujem.Na snímke rómske asistentky osvety zdravia so svojími klientmi v nemocnici Svet Zdravia v Trebišove 15. augusta 2018. Foto: TASR/Roman Hanc
Pred nástupom do nemocnice absolvovali asistentky vstupný tréning a školenia vyplývajúce z ich pracovnej náplne či nutnosti dodržiavať hygienicko-epidemiologický režim v nemocničnom prostredí. V rámci pilotného projektu v súčasnosti pôsobí osem asistentiek osvety zdravia v šiestich spádových nemocniciach na východe Slovenska. Okrem Trebišova pomáhajú v Michalovciach, Kežmarku, Revúcej a v košickej Univerzitnej nemocnici L. Pasteura a Detskej fakultnej nemocnici. Ide o súčasť národného projektu Zdravé komunity financovaného z eurofondov. Projekt, ktorý umožňuje nemocniciam overiť si prínos takýchto asistentov, potrvá do konca roku 2019, prípadne 2020. "Tak, ako boli asistentky prijaté nemocnicami a v podstate sa stali súčasťou tímu, a naozaj pozitíva vidí zdravotnícky personál aj samotní klienti, ktorí hovoria o tom, že majú veľmi dobrý zážitok z nemocnice, pretože tam bol niekto, komu rozumeli a kto s nimi hovoril po rómsky, tak táto pozícia podľa mňa má potenciál byť trvalo udržateľná aj bez podpory európskych financií," zhodnotila Tatiana Hruštič.
(15.08.2018; www.domov.sme.sk; Domov, , s. -; Adam Valček)
Firma Mariana Kočnera zažalovala liekovú distribučnú firmu Unipharma o 45 miliónov eur.
Peniaze Kočner žiadal ako odškodné za údajne zmarený nájom apartmánov, ktoré sa pokúsil získať od lekárnikov. V spore sa objavuje aj firma, ktorú spoluvlastnia ľudia blízki Norbertovi Bödörovi.
Unipharma je jedna z najväčších firiem v krajine, ročne vykáže zisk dva až tri milióny eur. Ak by spor s Kočnerom prehrala, hrozil by jej bankrot.
Šéf Unipharmy Tomislav Jurik tvrdí, že Kočner išiel proti jeho firme na objednávku mocenských skupín v zdravotníctve.
Skupina Penta, najväčší súkromný investor v zdravotníctve, dôrazne odmieta, že by to bola ona.
Košický okresný súd žalobu proti Unipharme zamietol, účastníci konania sa môžu odvolať. Kočner je naďalej vo väzbe v kauze falšovania zmeniek TV Markíza.
A partmány, hotely a vily na Donovaloch nie sú len miestom, kde vedľa seba susedia podpredseda parlamentu Martin Glváč, bývalý minister Ján Počiatek, trestne stíhaný developer Ladislav Bašternák a Marian Kočner, ale stali sa aj nástrojom, akým chcel posledne menovaný, dnes väzobne trestne stíhaný, obrať lekárnickú distribučnú spoločnosť Unipharma o 45 miliónov eur.
V ďalšom príbehu, ktorého hlavným aktérom je Marian Kočner, a pátral po ňom už aj zavraždený novinár Jána Kuciak, vystupuje všetko pre kauzy spojené s Kočnerom také príznačné.
Spleť schránkových firiem, úver z Privatbanky, nastrčení známi, zvláštna pohľadávka, zneužívanie zákona.
Na začiatku príbehu v roku 2006 to vyzeralo na obyčajný obchod.
Na jednej strane Unipharma, ktorú vlastnia stovky malých lekárnikov, chcela kúpiť rekreačné zariadenie pre svojich akcionárov. Na druhej strane Marian Kočner, vtedy už síce známy z kauzy Markíza, no ešte stále bez svojej dnešnej negatívnej povesti, ktorý na Donovaloch staval apartmánový komplex.
Na obyčajný obchodný vzťah to vyzeralo až dovtedy, kým pred dvoma rokmi firma Kočnera Unipharmu nečakane zažalovala. Dôvodom vraj bola zmarená hotelová investícia a ako odškodné žiadala 45 miliónov eur.
Peniaze sa mu nakoniec vysúdiť nepodarilo. Okresný súd Košice II žalobu vo štvrtok 9. augusta zamietol.
Kočnerova firma podľa sudcu Adriána Pažúra nielen že vôbec nemala žalovať Unipharmu, keďže samotný biznis riešili lekárnici cez dcérsku firmu Pharmaeduca, ale aj žalobu proti nej zamietol ako nedôvodnú.
Strany sporu sa však ešte môžu odvolať.
Oligarchovia v pozadí?
Unipharma je jedným najväčších distribútorov liekov na Slovensku, tri z každých desiatich predaných medikamentov prechádzajú jej skladmi. Patrí tak medzi päťdesiat najväčších podnikov v krajine. Vlastní ju takmer 800 lekárnikov z celého Slovenska.
((piano))
Tržby spoločnosti sú bezmála pol miliardy eur, ale zisk tvorí iba dva-tri milióny eur ročne. Ak by teda Unipharma prehrala, dlh by nedokázala zaplatiť a hrozil by jej konkurz.
Takáto sofistikovaná kauza sa pripravuje na objednávku, tu totiž nejde len o peniaze.
"Tomislav Jurik
Spoločnosť verdikt privítala, jej riaditeľ a najväčší akcionár Tomislav Jurik za celým sporom vidí snahu oligarchov ovládnuť distribúciu liekov.
"Takáto sofistikovaná kauza sa pripravuje na objednávku, tu totiž nejde len o peniaze, ale o vplyv a moc v zdravotníctve. Ak by totiž súd rozhodol opačne, v konkurze by Unipharmu mohol kúpiť za zlomok jej hodnoty niekto, komu krásne zapasuje do podnikateľského portfólia," povedal Jurik.
Kočner pri žalobe lekárnikov využil firmu, z ktorej pred desiatimi rokmi odišla investičná skupina Penta. Dnes s ňou nič nemá a ovládajú ju ľudia blízki vplyvnému podnikateľovi Norbertovi Bödörovi.
Penta je najväčším súkromným investorom v slovenskom zdravotníctve, vlastní nemocnice, polikliniky, lekárne, výrobu liekov aj zdravotnú poisťovňu.
Penta tvrdí, že o liekovú distribučnú firmu Unipharma záujem nemá a dôrazne odmieta spájanie s Kočnerom a jeho žalobami.
Prečítajte si tiež: Kočner strávi vo väzbe určite mesiace, je to tam ťažké
Začiatok: lekárnici chceli oddych na horách
Relax na horách pre najúspešnejších lekárnikov bol dôvod, prečo sa v Unipharme rozhodli investovať do rekreačných apartmánov. V roku 2006 urobili prieskum trhu, vtedy sa ešte zaujímali aj o konkurenčný projekt na Štrbskom plese.
Nakoniec vtedajší zamestnanec Unipharmy podľa Jurika doviedol do podniku Kočnera. "Prezentoval ho ako svojho priateľa, predstavil nám projekt výstavby apartmánového domu na Donovaloch, zaručil sa za neho a tak sme sa dohodli, že si v Kočnerovom objekte objednáme 80 apartmánov," vysvetlil začiatok obchodu Jurik.
Kočnera vtedy nevnímal ako problematického partnera, len matne si ho pamätal zo sporu s Pavlom Ruskom o televíziu Markíza z konca 90. rokov. Jurik tvrdí, že zamestnanec, ktorý Kočnera doviedol, sa nakoniec ukázal "ako jeho dopredu dohodnutý komplic".
Kočner dostaval ubytovací rezort v roku 2009, výstavbu financovala Privatbanka zo skupiny Penta, podobne ako mnohé ďalšie neskoršie aj kontroverzné biznisy tohto podnikateľa.
Časť apartmánov kúpila samotná Unipharma, rozpredala ich lekárnikom a čo sa nepredalo, previedla na svoju dcérsku firmu Pharmaeduca.
Zvyšok apartmánov si nechala Kočnerovi blízka firma International Investment Hotels Holding a začal v nich prevádzkovať štvorhviezdičkový Residence Hotel & Club.
Takéto spojené horské projekty sú bežné, pretože hotel môže prenajímať súkromné apartmány v čase, keď ich nevyužíva majiteľ a tak si na seba dokážu zarobiť.
Prečítajte si tiež: Kočnerovi zaistili majetok, vilu, dom aj pozemky
Zablokoval im vstup do apartmánov
Už krátko po kolaudácii sa začali prvé problémy, lebo Pharmaeduca časť apartmánov voľne prenajímala, čo sa Kočnerovi nepáčilo práve pre prevádzku hotela. Nevraživosť vyvrcholila v roku 2014.
Podnikateľ využil, že jeho firme patrí aj pozemok okolo ubytovacieho rezortu a lekárnici na ňom nemajú žiaden podiel. Hotel a apartmány majú zároveň oddelené vchody, hoci sú v jednej budove.
V roku 2014 začal Kočner za prechod cez pozemok požadovať vysoké nájomné vo výške niekoľko stotisíc eur. Hrozil, že im vstup do apartmánov zablokuje. V lete 2015 sa nakoniec ťažké betónové zátarasy pred vstupom objavili a lekárnici nakrátko nedokázali apartmány využívať.
Kočner ich takto donútil, aby začali zvažovať, že mu svoje apartmány nechajú. Ako výmenu za ne im ponúkol starší trojhviezdičkový hotel Šport na Donovaloch, ktorý by predtým ešte zrekonštruoval.
Pod tlakom hrozby, že Kočner krátko pred vianočným a novoročným dovolenkovým obdobím zablokuje vstup do apartmánov, Pharmaeduca súhlasila 23. decembra 2014 s "dohodou o budúcom vysporiadaní". Na základe nej podnikateľ nechal lekárnikov užívať apartmány s tým, že budú ďalej rokovať o podmienkach zámeny budov a rekonštrukcie hotela Šport.
Z tejto výmeny však napokon nič nebolo. V oficiálnom oznámení zo septembra 2015 Pharmaeduca ako dôvod uviedla, že Kočner nezrekonštruoval hotel Šport podľa dohodnutého projektu. Z oboch strán nebol záujem pokračovať v rokovaniach o možnom užívaní pozemkov v okolí apartmánov.
Kliknite - obrázok zväčšíte.Milióny za údajný nájom
Začiatkom roka 2016 Kočnerova blízka firma International Investment Development Holding podala na Unipharmu a Pharmaeducu žalobu o náhradu ušlého zisku o zmienených 45 miliónov eur. Ako prvý o spore informoval zavraždený novinár Aktuality.sk Ján Kuciak vlani, keď našiel na webe zverejnené predbežné rozhodnutia z prípadu.
Kočnerova firma na základe "dohody o budúcom vysporiadaní" z decembra 2014 očakávala, že s lekárnikmi uzavrie aj reálny obchod o zámere nehnuteľností. Lekárnici vraj nemali dôvod od obchodu odstúpiť.
Podnikateľ na súde tvrdil, že jeho blízka firma už uzavrela nájomné a podnájomné zmluvy na apartmány, ktoré plánovala získať od lekárnikov. Za 25 rokov ich nájmu mala zinkasovať 45 miliónov eur.
Zaujímavosťou je, že apartmány chela prenajať jedna Kočnerova firma dvom iným jeho firmám. Ale keďže obchod nevyšiel, začal ušlý zisk požadovať od Unipharmy.
Je to rovnaké, ako keby ste plánovali kúpiť byt, ešte pred kúpou by ste ho prenajali vlastnej firme, ale keby kúpa bytu nakoniec nevyšla, žiadali by ste ušlý nájom od pôvodného vlastníka bytu.
Prečítajte si tiež: K Technopolu sa blíži karibská schránka, je blízka Kočnerovi
Bojnická firma na košickom súde
Kočner navyše zažaloval Unipharmu, hoci tá vôbec v obchode s apartmánmi nevystupuje. S Kočnerom celý čas rokovala firma Pharmaeduca. Aj súdy nakoniec rozhodli, že Kočner Unipharmu žalovať nemal.
Jurik si zatiahnutie distribučnej firmy do sporu vysvetľuje snahou Kočnera vytvoriť na firmu ekonomický tlak.
Nemáme žiadny záujem o akýkoľvek vlastnícky podiel v distribučnej spoločnosti na Slovensku a ani o podiel v Unipharme.
"Penta
Unipharma je totiž podľa účtovných výkazov tridsaťkrát bohatšia než Pharmaeduca, vlastní majetok za dvesto miliónov eur. Naproti tomu Pharmaeduca je v podstate iba akousi cestovnou kanceláriou pre lekárnikov.
Kočnerove úmysly tušili v Unipharme podľa Jurika aj preto, že žaloba prišla z tristo kilometrov vzdialeného Okresného súdu Košice II. Unipharma a jej dcérska firma sídlia v Bojniciach, preto mal podľa zákona o žalobe proti nim rozhodovať Okresný súd Prievidza.
Začiatkom roka 2016 košický sudca Pažúr na základe Kočnerovej žiadosti, ktorá prišla so žalobou, predbežným opatrením zablokoval Pharmaeduce a Unipharme majetok. V podobných sporoch sa tak zvykne zabezpečiť majetok, aby sa firmy po možnej prehre nevyhýbali zaplateniu škody.
Uvoľniť majetok na opakované žiadosti lekárnikov dva roky odmietal, urobil to až vlani v decembri. Z výsluchov a dôkazov vyplynulo, že Unipharma ani nemala byť žalovaná, keďže s hotelovým biznisom nič nemá, napísal v súdnom rozhodnutí.
Sklady Unipharmy v Bojniciach
Sudca: Lekárnici nekonali v zlom
Vo štvrtok napokon Pažúr celú žalobu voči Pharmaeduce a Unipharme zamietol. Kočner podľa rozhodnutia nepreukázal, že za jeho prípadnú škodu by boli zodpovední lekárnici.
Tí z obchodu vycúvali pre nevyjasnený rozsah rekonštrukcie hotela Šport, čo sa súdu zdalo ako dostatočne dobrý dôvod. "Súd má za to, že zo strany spoločnosti Pharmaeduca nedošlo pri ukončení jednaní k úmyselnému konaniu v rozpore s dobrými mravmi," povedal sudca.
Vzhľadom na komplikovanosť celej zámeny apartmánov sa podľa súdu nedalo predpokladať, že k nej dôjde len na základe dohody o budúcom usporiadaní vzťahov z konca roka 2014, na ktorú sa odvolával Kočner.
Lekárnici navyše predložili aj e-maily aj esemesky s Kočnerom, z ktorých vyplýva, že on sám odmietal pokračovať v rokovaniach ešte predtým, než ich oni ukončili aj oficiálne. Podnikateľovi sa nepáčilo, aký rozsah rekonštrukcie si lekárnici predstavovali.
Doktori, ktorí zaplatia cudzí dlh
Hoci zatiaľ spor o 45 miliónov skončil v prospech lekárnikov, na jeho pozadí sa ukazuje prepojenie na ľudí blízkych podnikateľovi Norbertovi Bödörovi, ktorý má väzby na vládnu stranu Smer.
Práve vďaka firme Ergomed Poliklinika, ktorú spoluvlastní Bödörova dlhoročná obchodná spoločníčka, sa podarilo dostať celý spor s Unipharmou na súd v Košiciach. Využil na to dve zákonné pravidlá.
Ak niekomu požičiate peniaze, môžete sa podľa Občianskeho zákonníka dohodnúť s úplne inou osobou, že vám ten dlh splatí. Následne si môže peniaze vymáhať od osoby, ktorej ste ich požičali vy. Netreba na to súhlas dlžníka a vlastne o tom ani nemusí vedieť.
Zároveň iný zákon umožňuje, že ak žalujete rôzne firmy z rôznych regiónov, môžete si vybrať, kde podáte žalobu.
Kočner si na to vybral košickú firmu Ergomed Poliklinika, ktorá sľúbila, že mu z dlhu lekárnikov zaplatí stotisíc eur. Firma tak neurobila a Kočner si preto mohol vybrať, či Unipharmu, Pharmaeducu a Ergomed Polikliniku zažaluje v Prievidzi, alebo Košiciach.
Kliknite - obrázok zväčšíte.Spojka na Bödöra
Ergomed Poliklinika prevádzkuje východoslovenskú sieť zdravotníckych zariadení v Košiciach, Čani, Seni a Haniske.
Ešte v roku 2007 sa však zariadenia volali Ergomed ProCare a patrili do rovnomennej siete polikliník, ktoré vlastní finančná skupina Penta.
Penta v roku v roku 2009 z Ergomedu vycúvala, potom sa firma premenovala na Ergomed Poliklinika. "Fungovanie spoločnosti nenaplnilo naše obchodné očakávania," vysvetlil hovorca skupiny Gabriel Tóth.
Spolumajiteľom Ergomedu sa stala karibská schránková firma, ktorú zastupoval podnikateľ Tomáš Rajecký. Dnes ju Rajecký vlastní už priamo spolu so Silviou Krištofíkovou. Nie je známe, že by mali aj iné podnikanie v zdravotníctve.
Krištofíková podľa skorších zistení SME ovláda firmu Sater, ktorá istý čas vlastnila nitriansky hotel Zlatý Kľúčik. Chodili sa doň pravidelne baviť členovia Smeru a má blízko k Bödörovi, v roku 2011 hotelu požičal vyše milióna eur.
Novinári v marci pred hotelom nafotili Kočnerovo auto, bolo to mesiac po Kuciakovej vražde. Čo tam robil, odmietol povedať.
Krištofíková v minulosti podnikala s Janou Krištofíkovou a podľa zistení Kuciaka ide o príbuzné. Osoba s rovnakým menom bola v čase prideľovania dotácií pre Zlatý Kľúčik vedúcou sekcie rozvoja vidieka a priamych platieb na ministerstve pôdohospodárstva, ministrom bol Ľubomír Jahnátek. Jej meno sa objavovalo aj v zmluvách o čerpaní eurofondov.
Jahnátek sa v minulosti priznal, že s Bödörovým otcom Miroslavom chodí na poľovačky. Bödör st. vlastní bezpečnostnú službu Bonul, úspešnú vo verejných obstarávaniach. Na jej vianočných večierkoch opakovane vystúpil predseda Smeru Robert Fico.
Unipharma vidí Pentu
Silvia Krištofíková zároveň priamo s Bödörom podnikala dvanásť rokov vo firme Bokran. Svoj podiel mu najskôr v roku 2015 predala, aby ten vlani celú firmu predal agentúre Roko podnikateľa Petra Kubu.
Kuba udržiava dobré vzťahy s Jaroslavom Haščákom.
"Tom Nicholson
V minulosti bol Kuba manažérom strany Nádej, ktorú údajný spis SIS Gorila opisuje ako politický projekt tajne budovaný partnerom skupiny Penta Jaroslavom Haščákom.
"Kuba udržiava dobré vzťahy s Jaroslavom Haščákom ako aj s bývalými členmi dnes už takmer nefunkčného HZDS Vladimíra Mečiara," napísal v roku 2013 novinár Tom Nicholson.
Jurik na otázky, či za súdnym sporom s Kočnerom o 45-miliónový dlh vidí aj záujmy tretej strany, odpovedať jasne nechcel. Povedal len, že by sa nečudoval, keby za tým "bola Einsteinova". Na tejto ulici v Bratislave sídli finančná skupina Penta.
Tvrdí, že v minulosti od nej viackrát dostal ponuku na predaj svojho podielu v Unipharme. "Odmietol som," tvrdí.
Unipharmu vraj nechcú
Penta pritom v čase, keď sa Uniprahma obchodovala na burze, vlastnila takmer desať percent akcií spoločnosti.
Lekárnici práve na skupovanie svojich akcií reagovali tým, že z burzy odišli a v stanovách firmy obmedzili prevody akcií mimo lekárnikov a ich rodín. Penta im svoj podiel predala.
Jurik na to obdobie nespomína v dobrom a vysvetľuje, že uzatvorenie firmy pred investormi bola reakcia práve na Pentu. "Od roku 2003 sme zo strany Penty atakovaní rôznymi pokusmi o nepriateľské prevzatie," tvrdí.
Finančná skupina tvrdí, že na Slovensku nechce vstúpiť na trh distribúcie liekov tak, že by kúpila nejakú existujúcu distribučnú firmu. "Nemáme žiadny záujem o akýkoľvek vlastnícky podiel v distribučnej spoločnosti na Slovensku a ani o podiel v Unipharme," povedal Tóth.
Penta vysvetľuje, že nákup distribučnej firmy jej nedáva ani ekonomický zmysel, lebo majú veľkú sieť lekární Dr. Max a tá si dokáže s distribútormi vyjednať výhodné podmienky.
Prečítajte si tiež: Kočner využíva zmenky často, v minulosti to riešila aj SIS
Penta: Ergomed je stará vec
Marian Kočner na prehratý spor s Unipharmou nereagoval. Momentálne je vo väzbe v súvislosti s podozrením z falšovania zmeniek Pavla Ruska a televízie Markíza za 70 miliónov eur. "Na slobode by mohol v trestnej činnosti pokračovať, aby si udržal svoje postavenie a vplyv," povedal Najvyšší súd. Obvinený je v troch rôznych ekonomických kauzách.
Spojiť sa s ním preto nie je jednoduché. Denník SME mu zaslal otázky ku kauze Unipharma cez obhajcu, ale reakcia sa dá čakať najskôr o niekoľko dní, keďže obhajca sa s ním najprv musí fyzicky stretnúť vo väzbe.
Rajecký zas označuje Jurikove podozrenia, že sa dohodol s Kočnerom, Pentou či Bödörom, aby zatlačili na Unipharmu, za "absolútnu hlúposť". S nikým z nich vraj tento prípad nedohadoval.
Tvrdí, že Jurika ani nepozná a o Unipharme vie len to, že obchoduje s liekmi. Ako sa Ergomed zaplietol do sporu o apartmány, nechcel Rajecký komentovať s tým, že to považuje za obchodné záležitosti. Prisľúbil, že podrobnosti povie, keď sa celý spor právoplatne skončí. To isté povedal už vlani pre Aktuality.sk.
Aj Penta dôrazne odmieta špekuláciu, že by sa spojila s Kočnerom, aby nakoniec ovládla Unipharmu. Už v minulosti poskytla stanovisko, že s Kočnerom "skupina a ani jej predstavitelia nemali, nemajú a ani mať nechcú žiadne spoločné projekty".
Tóth vysvetľuje, že odkedy pred desiatimi rokmi Ergomed predali, do firmy nezasahujú ani nemajú ako. "Neexistuje pre to žiadna spojitosť medzi naším vlastníckym podielom v Ergomede spred viac ako desiatich rokov a žalobami Mariana Kočnera," vraví Tóth.
Penta ani jej Privatbanka dlhodobo nekomentujú pôžičky pre Mariana Kočnera s odvolaním na bankové tajomstvo. Vo všeobecnosti Tóth povedal, že "ak banka poskytla nejakej spoločnosti v určitom čase a na určitý účel úver, a táto firma sa po nejakom čase dostane do pochybností, v žiadnom prípade to neznamená, že úver a pochybnosti spolu súvisia".
Penta priznala, že vedela, že Kočner ponúka na slovenskom trhu spornú 45-miliónovú pohľadávku voči Unipharme, ale dodáva, že ich to vôbec nezaujímalo.
"Takáto pohľadávka pre nás nedávala zmysel, keďže sme už v minulosti podiel v Unipharme predali a prijali sme rozhodnutie, že nebudeme vstupovať na trh distribúcie liekov cestou kúpy existujúcich distribučných firiem na Slovensku," vysvetlil Tóth.
Pri Gorile zas Penta dlhodobo odmieta, že by boli pravdivé korupčné podozrenia zo spisu. "Sú pravdivé osoby, transakcie, kontext nie," povedal Haščák v roku 2012 v jedinom rozhovore o Gorile.
Aj Kuba v minulosti pre SME povedal, že Gorilu považuje za "kompilát milióna rôzne pozbieraných informácií", ktorý vyrobil niekto z tajnej služby, aby s ním mohol obchodovať.
Kliknite - obrázok zväčšíte.Takto Kočner podniká
Informácia, že Kočner chodil po trhu a ponúkal pochybnú pohľadávku voči Unipharme, zapadá do obrazu o jeho podnikaní.
Postupoval tak aj v iných prípadoch, keď vyvolal mnohomiliónové spory a tie chcel následne speňažiť. "Obchodný prípad" zvyčajne vychádza z klebiet na trhu o tom, komu by čo mohlo vyhovovať, keď už existuje reálna možnosť, že ovládne nejakú firmu alebo jej majetok, začne preň hľadať "investora".
Kočnerovu stratégiu dobre ilustruje novodobá kauza Technopol. Do prípadu sa zaplietol až potom, čo podľa polície bývalá manželka dlhoročného riaditeľa ukradla akcie firmy Technopol Servis, teda prvotný impulz nešiel od neho. Denníku SME to potvrdili dva od seba nezávislé zdroje.
No potom na základe ukradnutých akcií Kočnerovi blízki ľudia Technopol ovládli a on sám chodil po trhu a celý prípad ponúkal najmä developerom. Kočnerovci totiž z Technopolu vyviedli najmä nehnuteľnosti a kancelársky vežiak v bratislavskej Petržalke je cenný preto, že sa dá zbúrať a na jeho mieste je možné postaviť rovnako vysoký vežiak, či už s kanceláriami, alebo bytmi.
Miest, kde sa dá stavať tak vysoko, je v Petržalke málo.
Rovnaký základ majú aj iné príbehy podnikateľa Mariana Kočnera - bytovka Glance House alebo golfové ihrisko v Báči.
Penta: Unipharma rokovala s Agelom
Riaditeľ Unipharmy odmieta, že by nejaké ich akcie vlastnila zdravotnícka skupina Agel. Išlo len o taktiku proti Pente, tvrdí.
BRATISLAVA. Investičná skupina Penta spochybňuje tvrdenia, že by sa lieková distribučná firma Unipharma uzavrela pred investormi, ako to vykresľuje jej riaditeľ Tomislav Jurik.
"Tvrdenia pána Jurika sú lživé," reagoval hovorca skupiny Gabriel Tóth. Tvrdí, že ešte v roku 2015 im Jurik poslal e-mail, "v ktorom sa sťažuje, že s ním Penta nechce komunikovať o cenovej ponuke na vstup do Unipharmy".
Z Jurikovho e-mailu podľa Tóth vyplýva, že "do vlastníckej štruktúry Unipharmy vstupuje spoločnosť Agel". Skupina Agel českého miliardára Tomáša Chreneka je veľkým investorom v zdravotníctve a konkuruje Pente, aj na Slovensku vlastní viaceré nemocnice a polikliniky.
Tóth upozornil, že práve v roku 2015 sa do predstavenstva Unipharmy dostal lekár Ján Dudra, vysokopostavený manažér Agelu a je tam dodnes. "Nerozumieme, ako do toho zapadajú konštrukcie pána Jurika, že Penta sa usilovala o nepriateľské prevzatie Unipharmy," dodal Tóth.
Jurik tvrdí, že nominácia Dudru do vedenia Unipharmy nie je dôsledkom žiadneho vlastníckeho alebo ekonomického prepojenia s Agelom. "Agel nevlastní jedinú našu akciu," povedal.
Jurik vysvetlil, že s Dudrom si ľudsky aj odborne sadli, keď Unipharma koncom roka 2014 predala Agelu Nemocnicu Košice-Šaca a potom sa s ním dohodli na spolupráci. Dudra už pre Agel nepracuje, dodal Jurik.
E-mail z roku 2015 zas Jurik vysvetlil tak, že on sám ho preposlal spolumajiteľovi skupiny Penta Jaroslavovi Haščákovi. V skutočnosti však nejde o komunikáciu Jurika s Pentou, ale s iným obchodným partnerom.
V e-maile, ktorý Jurik poskytol denníku SME, naozaj spomína Agel a navodzuje v ňom dojem, že rokujú s Agelom.
"Istým spôsobom som sa snažil kamuflovať, že sme pod ochranou Agelu, aby som už mal pokoj s Pentou, keďže voči Agelu by si nedovolili toľko ako voči malej Unipharme," vraví. Tvrdenie, že Unipharma je prepojená s Agelom, preto považuje za účelové a nepravdivé.
Trvá na tom, že Penta sa opakovane pokúšala o nepriateľské prevzatie Unipharmy. (ava)
Kočner predal pohľadávku do USA
Schránkovú firmu zakladal Alex Hlavacek, ktorý zakladal aj Interblue Group z nevýhodného obchodu s emisnými povolenkami.
BRATISLAVA. Firma podnikateľa Mariana Kočnera International Investment Development Holding už nevlastní pochybnú pohľadávku v hodnote 45 miliónov eur voči liekovej distribučnej firme Unipharma.
V marci tohto roka ju firma previedla na americkú schránkovú spoločnosť Stockbridge Holdings, jej vlastník je neznámy. Stockbridge je totiž eseročka v americkom štáte Delaware a tie môžu byť anonymné, nemusia do obchodného registra posielať každoročné správy.
Oslovení daňoví poradcovia sa zhodujú, že práve anonymita vlastníctva v Delaware je najpravdepodobnejším vysvetlením, prečo si tam niekto založí firmu a kúpi cez ňu pochybný majetok. Výmena informácií o skutočných vlastníkoch firiem s USA je podľa nich zložitejšia než v rámci štátov Európskej únie.
Denník SME zistil, že Stockbridge Holdings zakladala a spravuje rovnaká osoba ako firmu Laratron Holdings. Na ňu zas Kočner previedol jednu zmenku voči Pavlovi Ruskovi a televízii Markíza v hodnote 8,3 milióna eur, ktorá je podľa polície falošná.
Stockbridge aj Laratron zakladal Američan so slovenským menom Alex Hlavacek, ktorý v Štátoch spravuje firmy pre zámožných Slovákov a Čechov.
Na Slovensku sa preslávil založením garážovej firmy Interblue Group, ktorá Slovensko pripravila o 47 miliónov eur na predaji emisných povoleniek v roku 2008. (ava)
Skupina Penta je menšinovým akcionárom spoločnosti